RÅDETS FORORDNING (EF) Nr. 711/95 af 27. marts 1995 om ændring of forordning (EØF) nr. 2075/92 om den fælles markedsordning for råtobak

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen (1),

under henvisning til forslag fra Europa-Parlamentet (2), og

ud fra følgende betragtninger:

Forordning (EØF) nr. 2075/92 (3) indeholder foranstaltningerne til omstilling og styring af produktionen af råtobak; på baggrund af den opnåede erfaring er det nødvendigt at ændre denne med henblik på en bedre omstilling af produktionen af råtobak;

det samlede præmiebeløb skal i sidste ende betales til tobaksavlerne; de medlemsstater, der vælger det, bør fremover kunne udbetale præmierne direkte til tobaksavlerne;

de producerede mængder, der giver ret til præmie, bør fastlægges for den enkelte tobaksavler; det påhviler medlemsstaterne at fordele disse kvoter mellem de pågældende tobaksavlere inden for de fastsatte garantitærskler, idet de fastsatte fællesskabsbestemmelser i så henseende tager sigte på at sikre en rimelig fordeling på grundlag af de tidligere leverede mængder, uden at der dog skal tages hensyn til en anormal produktion;

den mængde tobak, som en tobaksavler producerer ud over kvoten, kan ikke give ret til præmie; der bør imidlertid tages hensyn til muligheden for utilsigtet overproduktion; det vil være rimeligt at give tobaksavlerne mulighed for inden for visse grænser at overføre sådanne overskud til den følgende høst, såfremt den samlede kvote for de to høstår overholdes;

de medlemsstater, der vælger det, bør kunne udbetale præmierne direkte til tobaksavlerne allerede fra 1994-høsten -

UDSTEDT FØLGENDE FORORDNING:

Artikel 1

I forordning (EØF) nr. 2075/92 foretages følgende ændringer:

1) Artikel 6 affattes således:

»Artikel 6

1. Dyrkningskontrakten skal mindst omfatte følgende:

- en forpligtelse indgået af den virksomhed, som foretager den første forarbejdning, til at betale tobaksavleren opkøbsprisen samt - hvis medlemsstatens kompetente organ ikke udbetaler præmien direkte til tobaksavleren - til at betale tobaksavleren et beløb svarende til præmien for den mængde, der er omfattet af kontrakten og som faktisk er leveret

- tobaksavlerens forpligtelse til at levere råtobak, der opfylder de i kontrakten fastsatte kvalitetskrav, til den virksomhed, som foretager den første forarbejdning.

2. Medlemsstatens kompetente organ udbetaler enten præmiebeløbet til tobaksavleren mod forelæggelse af bevis for, at denne har leveret tobakken, eller det refunderer præmiebeløbet over for den virksomhed, som foretager den første forarbejdning, mod forelæggelse af bevis for, at tobaksavleren har leveret tobakken, og at det i stk. 1 nævnte beløb er udbetalt, hvis virksomheden har betalt tobaksavleren et beløb svarende til præmien.«

2) I artikel 7 affattes fjerde led således:

»- eventuelt krav om en sikkerhed, som skal stilles af den virksomhed, der foretager den første forarbejdning, eller af tobaksavlerne, hvis der ansøges om forskud, samt betingelserne for sikkerhedens stillelse og frigivelse.«

3) Artikel 9 affattes således:

»Artikel 9

1. For at sikre, at garantitærsklerne overholdes, indføres der fra høsten 1995, 1996 og 1997 en ordning med produktionskvoter.

2. Rådet fordeler efter fremgangsmåden i traktatens artikel 43, stk. 2, for hver høst de mængder, der er til rådighed for hver sortsgruppe, mellem producentmedlemsstaterne.

3. På grundlag af de mængder, der er fastsat i henhold til stk. 2, jf. dog stk. 4, fordeler medlemsstaterne produktionskvoterne mellem tobaksavlerne i forhold til gennemsnittet af de mængder, der er leveret til forarbejdning i de tre år, der går forud for året for den seneste høst, opdelt efter sortsgruppe. Der tages dog ikke hensyn til produktionen i 1992 og leverancerne fra denne høst; disse erstattes af produktionen og leverancerne i det år, som ligger fire år forud for det sidste høstår. Proceduren for fordeling af produktionskvoter for de følgende høstår berøres ikke af denne fordeling.

4. Ved fordelingen af kvoterne som omhandlet i stk. 3 tages der ved beregning af referenceproduktionen ikke hensyn til råtobaksmængder, der har oversteget de maksimale garantimængder, der var gældende i henhold til forordning (EØF) nr. 727/70.

Der tages i så fald kun hensyn til produktionen inden for den kvote, der blev tildelt for de pågældende år.«

4) Artikel 10 affattes således:

»Artikel 10

1. Der ydes ikke præmie for mængder, der ligger ud over den kvote, tobaksavleren har fået tildelt.

2. Som en undtagelse fra stk. 1 kan en tobaksavler dog for hver sortsgruppe levere sin overskydende produktion, dog højst 10 % af sin kvote, idet der for denne overskudsproduktion kan ydes præmie for det følgende høstår, såfremt den pågældende i det følgende høstår nedsætter sin produktion tilsvarende, således at de kumulerede kvoter for de to pågældende høstår overholdes.«

5) Artikel 11 affattes således:

»Artikel 11

Gennemførelsesbestemmelserne til dette afsnit vedtages efter fremgangsmåden i artikel 23. De omfatter især den graduering af kvotefordelingen, der er fastsat i artikel 9, stk. 4.«

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra 1995-høsten, undtagen artikel 1, nr. 1 og 4, der anvendes fra 1994-høsten.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. marts 1995.

På Rådets vegne

J. PUECH

Formand

(1) EFT nr. C 46 af 23. 2. 1995, s. 6.

(2) Udtalelse afgivet den 17. marts 1995 (endnu ikke offentliggjort i Tidende).

(3) EFT nr. L 215 af 30. 7. 1992, s. 70.